РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/264-18

1. новембар 2018. године

Б е о г р а д

ЗАПИСНИК

16. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 1. НОВЕМБРА 2018. ГОДИНЕ

Седница је почела у 10,04 часова.

Седницом је председавaла Ивана Стојиљковић, председник Одбора.

Седници су присуствовали чланови Одбора: Милена Турк, Александра Јевтић, Ивана Николић, Борка Грубор, Радослав Цокић, Љубинко Ракоњац, Снежана Богосављевић Бошковић, Зоран Деспотовић, Душко Тарбук, као и Гордана Чомић, заменик члана Дејана Николића и Милена Ћорилић, заменик члана Борислава Ковачевића.

Седници нису присуствовали чланови Одобра: Владимир Петковић, Јасмина Каранац, Дејан Николић, Борислав Ковачевић, Ратко Јанков, Нада Лазић и Ненад Милић.

Седници су присуствовали представници Министарства заштите животне средине: Бранислав Блажић, државни секретар, Филип Радовић, директор Агенције за заштиту животне средине, Тамара Перуновић Ћулић, помоћник директора Агенције, Зоран Стојановић, начелник Одељења за Националну лабораторију, Небојша Реџић, начелника Одељења за Национални регистар извора загађивања, Александар Весић, помоћник министра у Сектору за управљање животном средином, Слободан Перовић, помоћник министра у Сектору за стратешко планирање и пројекте, Јасмина Јовић, помоћник министра у Сектору за заштиту природе и климатске промене, Славица Лекић, начелник Одељења у Сектору за надзор и предострожност у животној средини и

Сандра Милићевић Сперлић, начелник Одељења у Сектору за међународну сарадњу и европске интеграције.

Седници су присутвовали представници Зелене столице: Тања Петровић из Младих истраживача Србије и Уна Мијовић из Архус центра Нови Сад.

Седници Одбора присуствовали су и студенти Правне клинике за еколошко право на Правном факултету Универзитета у Београду: Вања Вранић, Лазар Стевановић и Лука Ђорђевић.

На предлог председника Одбора, са 10 гласова за (један члан Одбора није гласао), усвојен је следећи:

Д н е в н и р е д

1. Разматрање Извештаја о стању животне средине у Републици Србији за 2017. годину, који је поднела Влада;

2. Разно.

Пре преласка на рад по утврђеном дневном реду, са 10 гласова за (један члан Одбора није гласао), усвојен је Записник 15. седнце Одбора за заштиту животне средине, одржане 5. октобра 2018. године.

Прва тачка дневног реда – **Разматрање Извештаја о стању животне средине у Републици Србији за 2017. годину, који је поднела Влада**

Председник Одбора Ивана Стојиљковић подсетила је присутне да, на основу члана 76. Закона о заштити животне средине, Влада једанпут годишње подноси Народној скупштини извештај о стању животне средине у Републици Србији, као и да овај извештај прави Агенција за заштиту животне срединена основу прикупљених података и информација, најкасније до 31. маја текуће године за претходну годину.

Државни секретар Министарства за заштиту животне средине др Бранислав Блажић, у уводном излагању, истакао је да је Извештај о стању животне средине у Републици Србији најважнији документ који Влада подноси Народној скупштини, а од значаја је и ради упознавања грађана о стању животне средине.

Директор Агенције за заштиту животне средине Филип Радовић укратко је представио Извештај о стању животне средине у Републици Србији за 2017. годину, истакавши да је овај извештај можда у самом врху светских извештаја ове врсте. Истакао је да је директор Европске агенције за заштиту животне средине изјавио да је наша Агенција спремна да приступи Европској агенцији. Навео је да је, у односу на 2016. годину, квалитет воде у Дунаву бољи у 2017. години, као и квалитет ваздуха, посебно у градовима као што је Бор. Навео је да се очекује побољшање квалитета ваздуха у наредној години, имајући у виду инвестиције у енергетски сектор. У 2017. години дошло је до пораста пречишћавања отпадних вода са 10% на 14%, иако се оно не врши у довољном обиму. Прикупљање отпада сада износи 84%. Заштићено је 15% више природних подручја него 2016. године, а приходи од накнада на локалном и републичком нивоу износе 13.315 милијарди динара. Током прошле године, извештај Агенцији поднело је 2000 компанија више него у претходној години.

У дискусији која је уследила, учествовали су: Зоран Деспотовић, Бранислав Блажић, Филип Радовић, Ивана Стојиљковић, Гордана Чомић, Јасмина Јовић, Борка Грубор, Снежана Богосављевић Бошковић, Љубинко Ракоњац, Тања Петровић, Александар Весић и Уна Мијовић.

У дискусији је изнет став да оно што је изнео директор Агенције представља само лепе жеље, а да је у реалности стање другачије, да је много несанитарних депонија, које могу за неколико година довести до еколошке катастрофе, да је лош квалитет ваздуха и вода. Указано је да је општинама које су сиромашне неопходна помоћ у решавању ових проблема.

Указано је на то да је законом локалним самоуправама дата надлежност и одговорност за управљање отпадом, што се у пракси показало као неефикасно решење, јер локалне самоуправе, због недостатка капацитета, знања, али и свести, годинама нису радиле довољно на решавању проблема у овој области. Констатовано је да локалне самоуправе нису у стању саме да реше те проблеме, па је изнет став да је потребно законом прописати централизацију управљања отпадом. Скренута је пажља и на ненаменско трошење средстава којима располажу локалне самоуправе. Један од начина за поправљање овакве ситуације је кажњавање, а други преузимање надлежности за управљање отпадом од стране државе. Истакнуто је да овај проблем мора бити решен кроз реформу и увођење новог системског решења.

Скренута је пажња на проблем Пријепоља са несанитарним депонијама, као и на загађење реке Лим и апеловано на системско решавање ових проблема.

У дискусији је истакнуто да је држава определила средства за решавање проблема Пријепоља, али да она нису употребљена да се ови проблеми реше. Истакнуто је да локалне самоуправе треба да сарађују, као и да је потребно да се користе технологије које су нам доступне.

Истакнуто је да је рециклажа амбалажног отпада знатно повећана у последњих пет година са 20% на 40% и креће се ка европском стандарду од 50%, а да се у 44 локалне самоуправе обавља примарна сепарација отпада, што указује на помак у овој области.

Указано је на то да одговорност сноси сваки појединац, па је веома важно подизање свести грађана по том питању, а очекује се системски интегрисани план решавања проблема управљања отпадом.

Скренута је пажња на то да сиромаштво нема везе са стањем животне средине. Предложено је да Агенција, приликом припреме наредног извештаја, направи прегледну табелу која би представила приходе по општинама и стање животне средине у тим општинама. Постављено је питање колика је површина пошумљена у 2017. години (око 2000 хектара) и да ли постоји план да се површина за пошумљавање повећа. Апеловано је да се направи договор за измену Закона о безбедности саобраћаја у смислу регулисања ветрозаштитних појасева, који знатно смањују последице еолске ерозије и микроклиме на путевима. Указано је на „стогодишње“ низак водостај Дунава и постављено питање да ли Агенција може да уради мерења како би се утврдиле последице ниског водостаја река на биодиверзит и подземне воде.

Директор Агенције за заштиту животне средине обавестио је Одбор да ће контактирати Завод за заштиту природе и одељење Министарства надлежно за заштиту природе, као и Хирдометеоролошки завод, како би направили процену стања Дунава за следећу годину, у складу са захтевом изнетим у дискусији.

Када се ради о ветрозаштитним појасевима, Одбор је информисан о томе да је одржан састанак представника Министарства заштите животне средине са представницима Министарства грађевинарства, саобраћаја и инфраструктуре и Управе за шуме о том питању, на коме је констатовано да не постоје законске сметње да се праве ветрозаштитни појасеви, али да постоје одређена правила и ограничења у Закону о безбедности саобраћаја на путевима, у односу на то да ли се ради о локалном или регионалном путу или ауто путу. У буџету Министарства за ову годину предвиђено је 80 милона динара намењених за пошумљавање деградираних површина и за подизање ветрозаштитних појасева. Министарству се јавило 14 општина, од којих је 12 добило одређена средства, од којих су две општине тражиле новац за ветрозаштитне појасеве. Пошто је ово био први пут да Министарство планира средства за овакву помоћ општинама, а општине нису биле спремне да аплицирају са оваквим пројектима, потрошено је само 40 милиона. И наредне године предвидеће се средтва за ову намену. Законом о буџету Републике Србије и Уредбом о зеленом фонду, дата је могућност да се средства дају локалним самоуправама да на својој територији врше пошумљавање, а када се ради о аутопутевима, власник земљишта је држава, па у том случају није могуће спровести ову врсту финанисијске помоћи локалним самоуправама за прављење ветрозаштитних појасева уз аутопут или регионални пут, ако власник земљишта није општина.

Изнета је информација о историјском отпаду од 75 тона цијанидних соли који се налазе на 30 метара од центра града Лознице, која иде у прилог тврдњи да сиромаштво не утиче на однос према загађивању животне средине. Од Министарства је добијена информација да је наведени отпад адекватно уклоњен и да су средства за то пребачена и реализована, али се испоставило да су цијанидне соли само упаковане у бурад, којима је рок истекао и почела су да цуре. Републички инспектор је утврдио да је стање на терену такво да је неопходна реакција, па је обећано да ће се поново определити средства за решавање овог проблема. Претходно је у процесу приватизације, држава определила још средстава у износу од 1/3 потребне суме за адекватно уклањање овог опасног отпада, али се ништа није предузело по том питању.

У дискусији је наведено да је Стратегијом о управљању отпадом предвиђено формирање регионалних санитарних депонија, међу којима је била предвиђена и регионална депонија „Бањица“, која је требало да опслужује општине Пријепоље, Прибој, Сјеницу и Нову Варош. Указано је на велики проблем који ствара велика несанитарна депонија „Стањевина“ на улазу у Пријепоље, угрожавајући како животну средину, тако и здравље становништва, а део отпада се преспе и у реку Лим. Истакнуто је да су у изградњу санитарне депоније „Бањица“ уложена велика средства (око осам милиона евра само за пројекте, који су два пута прављени), али се испоставило да локација опредељена за изградњу депоније није адекватна. Као привремено решење за решавање овог проблема, Министарство је организовало састанак са девет председника општина које свој отпад одлажу на депонији „Дубоко“, како би се договорили да се отпад из Пријепоља и околних места привремено одлаже на депонији „Дубоко“, до коначног решавања овог проблема. Уследила је промена министра, па се са даљим договорима за решавање овог проблема стало.

Указано је на то да садашњи темпо пошумљавања није довољан, иако држава обезбеђује садни материјал и субвенционише пошумљавање. Један од разлога је што је највећи проценат непошумљених парцела у приватној својини, а многи власници пољопривредних парцела нису упознати са подстицајима које држава пружа за пошумљавање, а многи су се и одселили. Последњих година се суше шуме, чак и у заштићеним подручјима, па би Министарство требало да уложи напор да се даље сушење шума спречи, поготово када се ради о заштићеним врстама, као што је Панчићева оморика и др. ендемити. Указано је на то да су раније постојали пројекти пошумљавања и да се пошумљавање вршило и кроз омладниске радне акције, а да се сада пошумљавање не ради по пројектима, већ се врши стихијски, што треба променити.

У дискусији је дата подршка најави о придруживању наше Агенције за заштиту животне средине Европској агенцији за заштиту животне средине, што представља и неку врсту признања квалитету извештавања Агенције. Постављено је питање директору Агенције на чему се базира његов оптимизам када је у питању квалитет ваздуха и да ли се то односи на квалитет мерних станица.

Директор Агенције за заштиту животне средине информисао је Одбор о томе да је недавно формирана Радна група за квалитет ваздуха и превенцију аеро загађења на територији Републике Србије, која има задатак да сваку локалну самоуправу појединачно анализира, како би се дошло до закључка шта је највећи изазов у тој локалној самоуправи, које се међусобно разликују по географском положају, по гориву које се користи за производњу енергије, као и по индустрији која се на њиховој територији налази. У радној групи су, поред представника локалних самоуправа и представници Министарства здравља и Министарства рударства и енергетике. Циљ Радне групе је, да након извршене анализе, од Министарства финансија затражи пола милијадре динара, како би у наредној години помогли свакој локалној самоуправи путем пројектног финансирања њихових активности на преласку на биомасу, реконструисање саобраћаја, изградњу обилазница и сл. Истакао је да је мониторинг квалитета ваздуха у Републици Србији тренутно на задовољавајућем нивоу и да се почело са одвајањем средстава за систематско одржавање система за мониторинг, али и за набавку нових мерних станица.

Указано је да поред тога што Агенција спроводи државни мониторинг, Министарство заштите животне средине сваке године расписује јавни конкурс за доделу средстава градским заводима за јавно здравље (ове године је средства у износу од 21 милиона динара добило 16 завода за јавно здравље, као и Институт за металургију и бакар из Бора), који својим мерним станицама обезбеђују информације, као додатак ономе што Агенција мери. Наведено је и да се у буџету за наредну годину планирају средства (500 милиона динара) за јавне институције (школе, обданишта и сл.) у локланим самоуправама за помоћ за прелазак на топловод и централно грејање, ако оно постоји и гашење сопствених котларница, као и прелазак на алтернативне врсте горива. Указано је и на проблем који прави увоз старих аутомобила, који користе моторе еуро 3, чиме повећавају загађење ваздуха у урбаним срединама.

У дискусији је постављено питање шта је учињено по питању оперализације Зеленог фонда и када ће он почети са радом. Указано је на то да је у Извештају Европске комисије за 2017. годину констатовано да Фонд није почео са радом и дата је препорука да се он операционализује.

Одбор је информисан о томе да Министарство заштите животне средине није било укључено у пројекат структурних реформи у Републици Србији, који се спроводи под вођством Министарства финансија последњих година, али да је коначно ове године укључено. По Закону о буџетском систему, Зелени фонд нема сопствена средства, али у складу са принциом „загађивач плаћа“ велика средства улазе у Буџет Републике Србије од наплате такси и накнада. Формирана је Радна група, која ће радити на оперализацији Зеленог фонда.

Изнет је став да у нашој земљи имамо ситуацију да финансије воде еколошку политику, јер због недостатка оперативног Зеленог фонда, сва средства која могу да се прикупе од такси и наканда нису прикупљена, већ само половина, а од тих средстава само половина се користи за заштиту животне средине. Када би се озбиљније приступило прикупљању такси и накнада у ситуацији постојања Фонда, прикупило би се много више средстава, па би се више и могло улагати у заштиту животне средине.

На предлог председника Одбора, Одбор је са 11 гласова за (један члан Одбора није гласао) одлучио да Народној скупштини поднесе Извештај да је размотрио Извештај о стању животне средине у Републици Србији за 2017. годину, који је поднела Влада на основу члана 76. Закона о заштити животне средине и одлучио да овај извештај прихвати.

За известиоца Одбора на седници Народне скупштине одређена је Ивана Стојиљковић, председник Одбора.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 11,10 часова.

СЕКРЕТАР ПРЕДСЕДНИК

Милица Башић Ивана Стојиљковић